text: Politiet efter stenkast: Tal med jeres børn
  12 oktober 2018 kl. 04.38
  Politiet efterlyser vidner, efter der i aftes blev kastet to sten fra en motorvejsbro ved Horsens. Børn og unge i området kan få en central rolle.
  To biler blev i aftes ramt af stenkast fra en motorvejsbro ved Horsens. Ingen personer kom noget til, men motorvej E45 blev spærret i begge retninger, mens politiet med hunde ledte efter stenene. Politiet efterlyser nu vidner - vejret i aftes var godt, og flere kan have været udenfor.
  Halfdan Kramer, vagtchef, Sydøstjyllands Politi.: "- Enten skal gerningsmændene findes blandt dem, og ellers er de potentielt gode vidner."
  - Vi opfordrer folk i Hatting til at tage en snak med børn og unge, siger vagtchef Halfdan Kramer fra Sydøstjyllands Politi.
  At politiet lige fokuserer på den målgruppe er der to grunde til:
  - Enten skal gerningsmændene findes blandt dem, og ellers er de potentielt gode vidner, siger Halfdan Kramer, Sydøstjyllands Politi.
  Stenkastene skete mellem 56B Horsens C og 57 Horsens S fra den motorvejsbro, der fører Korningvej over Østjyske Motorvej E45. Det er mellem byerne Hatting og Korning.
  Både en bil i det nordgående spor og i det sydgående spor blev ramt. Det skete mellem k. 19.00 og 19.30, og hvis man har oplysninger i sagen kan politiet kontaktes på telefon 114.
  
  